সাদামাটা ভাষায় আমরা যেটাকে পেট বলি, সেটার ভেতরটা কী রকম তা খুব কম লোকই জানে, যদি না ছবিতে দেখতে পারে বা দেখে থাকেন। বিশেষত কোরবানির ঈদের সময় সুযোগ আছে, গরুর বা ছাগলের পেটের আকৃতি এবং ভেতরে কী আছে বা না আছে, সেই সম্বন্ধে জানার। ইংরেজিতে একটি শব্দ আছে, ইন্টেস্টাইন; যাকে বাংলায় বলা হয় ‘অন্ত্র’। পেটের ভেতরে দু’টি অন্ত্র আছে। একটি অনেক দীর্ঘ এবং একটি ছোট। গ্রামের বাংলায় এই অন্ত্র বা ইন্টেস্টাইনকে বলা হয় আঁতুড়ি। প্রথমটি তথা বৃহদন্ত্র (ইংরেজিতে লার্জ ইন্টেস্টাইন) নলের মতো ফাঁপা। বৃহদন্ত্রের তিনটি অংশের মধ্যে প্রথম অংশের নাম হচ্ছে সিকাম। এই সিকাম এবং ক্ষুদ্রান্ত্র (ইংরেজি পরিভাষায় স্মল ইন্টেস্টাইন) যেখানে মিলিত আছে, সেখানে সিকামের সাথে ছোট্ট একটি আঙুলের মতো বা আঙুলের আকৃতির থলি আছে। এই থলিকে বলা হয় অ্যাপেনডিক্স। ছোট্ট একটি মুখ আছে। ওই মুখ দিয়ে কোনো সময় যদি কোনো খাদ্যদ্রব্য বা মল বা কৃমি ঢুকে যায়, তাহলে ওই থলির বা অ্যাপেনডিক্সের ভেতরে রক্ত ও পুষ্টির অভাব দেখা দেয়। ওই সময় অ্যাপেনডিক্সের ভেতর নানারকম জীবাণু বা ব্যাকটেরিয়া জন্মগ্রহণ করে ও বংশ বৃদ্ধি পায়। এসব জীবাণু বা ব্যাকটেরিয়ার আক্রমণে অ্যাপেনডিক্সের মধ্যে বিভিন্ন উপসর্গ দেখা যায়; প্রদাহ বা ইনফ্লামেশন হয়। এই অসুস্থতার নাম অ্যাপেনডিসাইটিস। অ্যাপেনডিসাইটিসের প্রথম লক্ষণ হলো পেটে একটানা ব্যথা, যেটা ক্রমেই বাড়তে থাকে। ব্যথাটা সাধারণত নাভির চার দিক থেকে শুরু হয়, কিছুক্ষণের মধ্যেই ব্যথাটা নাভির নিচে ও শরীরের ডান দিকে সরে যায়। অতি অল্প সময়ের মধ্যেই তীব্রতা বেড়ে যায়।